Gretsiya 2004-yilgi Olimpiya o'yinlari asoratidan hanuz aziyat chekmoqda
Gretsiya Olimpiadaga mezbonlik qilish uchun 11 milliard dollar sarflagan. Bugungi moliyaviy inqirozda ushbu xarajatlarning o'rni bor.
Olimpiya parki Afinadagi kam sonli jim-jit maskanlardan biri. Bu yerda onda-sonda quloqqa chalinadigan qushlar chug’uri, ba’zan, Egey dengizidan keladigan kemalar ovozi ostida qolib ketadi. Bu yerda odamlar ham, mashinalar ham yo’q. So’nggi sakkiz yil davomida Olimpiya parki qarovsiz qoldi. Jamoatchilik uchun eshiklari yopiq. Qilichbozlar maydoni zanglagan temir-tersak omboriga aylandi. Kanoe havzasi qurilishiga millionlab dollar sarflangan edi. Suv buning uchun maxsus yaratilgan sun’iy ko’ldan quvurlarda yetkazilar edi. Hozirda ko’l qurigan. Quvurlar esa park chetida qarovsiz yotibdi. Afina chetidagi Xellenikon nohiyasi kengashi vakili Manolis Trikasning aytishicha, 2004-yilgi Olimpiadada ko’p isrofgarchilik bo’ldi. “Ko’p qurilishlar savdo-sotiq qilish uchun, Olimpiya o’yinlari ommabopligidan foydalanib, reklamaga joy tayyorlash uchun amalga oshirildi. Afsuski, Olimpiada Gretsiya uchun falokatli bo’ldi”, deydi u. O’tgan yili Xalqaro Olimpiya Qo’mitasi rahbari Jak Rog Afinadagi musobaqalar mamlakat qarzini oshirishdagi omillardan biri bo’lgani haqida gapirgan edi. Hukumat hisob-kitobiga ko’ra, musobaqa mamlakatga 11 milliard dollarga tushgan. Bu xarajatga Olimpiada arafasida qurib bitkazilgan yangi metro va tramvay yo’llari, yangi aeroport va trassa kirmaydi. Olimpiya parkining bir burchagida Gretsiyaning 2004-yilgi softbol jamoasi a’zolari navbatdagi musobaqaga tayyorlanmoqda. Jamoa a’zosi Luiza Sharpning aytishicha, Olimpiya inshootlarini saqlab qolish kerak. “Ular juda chiroyli, juda qimmatdir. Ularni kimdir ishlatib, foydalana olmayotgani achinarli”, deydi u. Sharpning aytishicha, odamlar ham farzandlarini sportga bermay qo’ydi. “Olimpiada arafasida, o’yinlar paytida va undan biroz keyin yoshlarning sportga qiziqishi kuchaygan edi. Ammo iqtisodiy muammolar yuzaga chiqqach, nazarimda, ota-onalar farzandlarini ko’proq akademik kurslarga berishyapti”, deydi sportchi. Hukumat Olimpiya parkini xususiy kompaniyalarga sotish niyatida. Bunga qiziqish bildirayotgan firmalar bor. Masalan, qatarlik bir kompaniya parkda kazinoli mehmonxona hamda shaxsiy samolyotlar uchun aeroport qurmoqchi. Mahalliy kengash a’zosi Manolis Trikas esa boshqacha fikrda. U va shu yerdagi boshqa mahalliy fuqarolar parkda zaytun daraxtlari ekishni boshlagan. Parkning bir qismi allaqachon zaytun bog’iga aylangan. Trikasning aytishicha, moliyaviy inqiroz davrida ochlikka yo’l qo’ymaslik uchun dehqonchilik qilish kerak. Bunaqa inqirozdan chiqish uchun bizga pulni ko’paytirish emas, balki o’zaro birdamlik yordam beradi, deydi u. 2012-Olimpiya o’yinlarini o’tkazish Londonga 14,3 milliard dollarga tushyapti. Afinaliklar inglizlarni musobaqaning salbiy asoratlaridan ogoh bo’lishga chaqirmoqda.